Drie vas oor Amy-Leigh se ontvoering | Maroela Media
Drie vas oor Amy-Leigh se ontvoering
Die polisie het twee vroue en ŉ man in hegtenis geneem in verband met die ontvoering van die sesjarige Amy-Leigh de Jager.
Amy-Leigh is Maandag voor haar skool, Laerskool Kollegepark, uit haar ma se arms gegryp en ontvoer. Sy is die volgende oggend ongedeerd gevind.
Volgens brig. Vishnu Naidoo, woordvoerder van die polisie, is die drie verdagtes gisteraand by hul huise in Vanderbijlpark in hegtenis geneem. Twee vroue, 27 en 40 jaar oud, en ŉ 50-jarige man is deur lede van die polisie se eenheid vir gesinsgeweld, kinderbeskerming en seksuele misdrywe in hegtenis geneem.
Naidoo het gesê een van die vroue wat in hegtenis geneem is, is bekend aan Amy-Leigh se familie. Die drie verdagtes is tans in aanhouding en sal na verwagting môre in die Vanderbijlpark-landdroshof verskyn.
“Ek prys die onwrikbare verbintenis wat die ondersoekers en lede van misdaadintelligensie in hierdie saak getoon het,” het genl. Khehla John Sitole, nasionale polisiekommissaris, gesê. “Hierdie lede het onverpoosd gewerk sedert Amy-Leigh se ontvoering aan ons gerapporteer is en sulke toewyding is baie bemoedigend.”
Volgens Naidoo is die polisie seker dat hulle die drie hoofverdagtes in die saak in hegtenis geneem het en kan die inhegtenisneming van nog verdagtes nie uitgesluit word nie.
Daar is vroeër berig dat vier mans Maandag omstreeks 08:00 met klein Amy-Leigh in ŉ wit Fortuner weggejaag het. ŉ Grootskaalse ondersoek is binne minute ná die voorval van stapel gestuur.
Die polisie het Dinsdag in die vroeë oggendure bekend gemaak dat die dogtertjie ongedeerd gevind is. Sy het ook ŉ mediese ondersoek ondergaan.
Omstrede SA ambassadeur in Nederland bedank
Ek stem saam genl. Sithole, baie geluk -dit was puik speurwerk. As julle so kan volhou is daar voorkant toe lig in die tonnel vir die SAPD.
en dié is nog net die begin, die volle waarheid gaan nog uitkom.
Great werk deur die SAPD… darm nie net altyd negatief nie
Dankie SAPD En laat geregtigheid seëvier!
Wees waaksaam oor wie jy jou kinders mee toe vertrou. TRUST NO ONE…veral nie die wat jou kom en gaan ken nie. Maak hulle self af as betroubaar, en dan slaan die ware kleure deur.